Laevasõidud Saaremaalt Ruhnu võivad lõppeda (2)  23.12.2008 08:23    Kommenteeri | Prindi    AS Saaremaa Laevakompanii lubab kahjumile viidates lõpetada laevaliini avaliku teenindamise lepingud ühendusepidamiseks Ruhnu saarega.      Saare maavalitsusele saadetud lepingu ülesütlemise teates  öeldakse, et Saaremaa Laevakompanii on valmis lepingute ülesütlemise avalduse tagasi võtma juhul, kui pooled jõuavad enne navigatsioonihooaja algust 30. aprillil 2009 kokkuleppele tingimustes, mis tagavad edaspidi liinide opereerimise kahjumita.    Vedaja kinnitusel on nad liini teenindamisel kandnud aastaid suurt kahjumit.    Maavanema nõunik Anu Vares ütles, et maavalitsus asub 2009. aasta alguses koos Saaremaa Laevakompanii ning majandus- ja kommunikatsiooniministeeriumiga otsima  võimalusi, et tagada laevaühenduse pidamine Ruhnu saarega ka pärast 30. aprilli 2009.    «Armastuse ja arusaamisega oleme seda vastastikku teinud, aga praegusel kujul edasi minna ei saa,» ütles Saaremaa Laevakompanii juhatuse esimees Tõnis Rihvk, lisades, et laevakompaniil on siiski oskused ja huvi liini teenindamiseks olemas.    Ka on Aegna Rihvki hinnangul Ruhnu teenindamiseks väga sobiv laev, millest paremat on sellele liinile väga raske leida.    Toimetas Alo Raun,  vanemtoimetaja